Amptenare afgedank, geskors oor ID- en paspoortbedrog(Argieffoto) Die departement van binnelandse sake het twee van sy amptenare afgedank en vier geskors vir die verkoop van Suid-Afrikaanse identiteitsdokumente aan buitelanders. Phathisani Outshiki van die departement se kantoor in Benoni is skuldig bevind aan growwe wangedrag vir die verwerking van 111 dokumente, 98 paspoorte en 13 ID’s, vir buitelandse burgers met die besonderhede van Suid-Afrikaanse burgers. Hy het dit teen ’n bedrag van R1 000 per aansoek gedoen. Outshiki het skuld beken en is ontslaan maar appelleer teen sy afdanking. In die ander geval is Morena David Motsamai, ’n amptenaar by die departement se Germiston-kantoor, skuldig bevind aan growwe wangedrag nadat hy 13 paspoortaansoeke vir buitelanders verwerk het en ook die besonderhede van Suid-Afrikaners gebruik het. Hy is tussen R2 500 en R5 000 per aansoek betaal. Hy het skuld beken en is ontslaan. Siya Qoza, woordvoerder van die departement, het gesê die polisie ondersoek klagtes teen Outshiki en Motsamai. Die polisie is ook besig om die Suid-Afrikaners op te spoor wat hul identiteite verkoop het en die buitelandse burgers wat Suid-Afrikaanse dokumente gekoop het. “Al hierdie bedrieglik verwerkte ID’s en paspoorte is van die departement se rekords verwyder, wat dit dus nutteloos en onbruikbaar maak.” Die departement het intussen ook vier amptenare van sy Tzaneen-kantoor geskors vir die beweerde verwerking van bedrieglike dokumente. Hulle sal binnekort dissiplinêr verhoor word. “Ons sal korrupsie vreesloos en genadeloos uitroei waar dit ook al kop uitsteek,” het dr. Aaron Motsoaledi, minister van binnelandse sake, gesê. Motsoaledi het bygevoeg dat sy departement op die spoor is van nog amptenare van binnelandse sake wat by hierdie skandelike dade betrokke is en sal voortgaan om hulle in hegtenis te neem.